KOMISIJOS ATASKAITA EUROPOS PARLAMENTUI IR TARYBAI ANTROSIOS KARTOS ŠENGENO INFORMACINĖS SISTEMOS (SIS II) SUKŪRIMO PAŽANGOS ATASKAITA2011 m. sausio–birželio mėn. /* KOM/2011/0907 galutinis */





TURINYS 1. Įvadas 3 2. Projekto įgyvendinimo pažanga 3 2.1. Ataskaitiniu laikotarpiu padarytos pažangos apžvalga 3 2.2. Projekto užbaigimo techninis pagrindas 3 2.3. Pasirengimas antrojo etapo bandymui 4 2.4. Pasirengimas išsamiam bandymui 5 2.5. Pasirengimas perėjimui 5 2.6. SIS II tinklas 7 2.7. Operacijų valdymas 7 2.8. Saugumas 7 3. Valdymas 8 3.1. Finansinis poveikis 8 3.2. Projekto valdymas 9 3.2.1. Bendro projekto valdyba (BPV) 9 3.2.2. SIS-VIS komitetas (SIS II) 9 3.2.3. Planavimas ir koordinavimas nacionaliniu lygmeniu 10 3.2.4. Taryba 10 3.2.5. Europos Parlamentas 10 4. Kito ataskaitinio laikotarpio prioritetai 11 5. Išvados 11 1. ĮžANGA Šioje pažangos ataskaitoje aprašoma, koks darbas, kuriant antrosios kartos Šengeno informacinę sistemą (SIS II) ir rengiantis pereiti iš SIS 1+ į SIS II, buvo atliktas per pirmąjį 2011 m. pusmetį. Ataskaita teikiama Tarybai ir Europos Parlamentui pagal Tarybos reglamento (EB) Nr. 1104/2008 ir Tarybos sprendimo 2008/839/TVR dėl perėjimo iš Šengeno informacinės sistemos (SIS 1+) į SIS II 18 straipsnį. 2. Proj EKTO įGYVENDINIMO PAžANGA 2.1. Ataskaitiniu laikotarpiu padarytos pažangos apžvalga 2010 m. spalio mėn. TVR taryba atkreipė dėmesį į naują SIS II bendrą tvarkaraštį ir biudžetą ir paragino visas suinteresuotąsias šalis pasinaudoti šiuo nauju postūmiu ir dėti visas reikiamas pastangas užtikrinti šio projekto įgyvendinimą. 2010 m. spalio mėn. patvirtinus Tarybos išvadas, visos suinteresuotosios šalys dėjo dideles pastangas, kad užbaigtų atitinkamus savo SIS II elementus. Šiuo metu kartu su svarbia centrinės sistemos ir valstybių narių sistemų bandymų veikla vyksta atnaujintos centrinės SIS II techninis kūrimas. Siekiant kuo anksčiau pašalinti atsirandančią riziką ir sumažinti jos poveikį, su suinteresuotosiomis šalimis aptariami visi galimi klausimai. 2010 m. pabaigoje sudarytas susitarimas dėl galutinių techninių specifikacijų, kuriomis nustatoma centrinės sistemos ir nacionalinių sistemų sąveika, buvo būtina sąlyga siekiant užbaigti projekto kūrimą techniniu požiūriu. Atitinkamai specifikacijų patvirtinimo procesas buvo vykdomas iki galo ir yra užbaigtas. Sutartis su pagrindiniu už sistemos sukūrimą atsakingu rangovu, įskaitant galutinius atnaujintus SIS II reikalavimus, dėl kurių susitarta, pasirašyta 2010 m. lapkričio 29 d. Šio ataskaitinio laikotarpio pradžioje valstybių narių dėmesys buvo atkreiptas į dvejopą riziką: a) galimybę pasinaudoti SIS 1+ bandymų aplinka ir b) valstybių narių pasirengimą dalyvauti išplėstinių atitikties bandymų (angl. CTE) serijoje. Anksti nustačius šias problemas, buvo imtasi bendrų neigiamo poveikio mažinimo veiksmų, kad būtų pašalinta ši dviejų rūšių rizika. Po kūrimo etapo, per kurį centrinės ir nacionalinės sistemos buvo atnaujintos atsižvelgiant į naujas specifikacijas, suinteresuotosios šalys perėjo prie bandymų veiklos: - centriniu lygmeniu atliktas atnaujintos sistemos pirmasis gamyklinis bandymas buvo sėkmingas; - nacionaliniu lygmeniu pirmieji išplėstiniai atitikties bandymai, per kuriuos tikrinamas centrinės ir nacionalinių sistemų suderinamumas, pradėti balandžio mėn. Projektas tęsiamas sklandžiai, vyrauja teigiama ir konstruktyvi atmosfera. 2.2. Projekto užbaigimo techninis pagrindas Papildoma veikimo pradžios aparatinė įranga Visa papildoma aparatinė įranga, skirta centrinei atsarginei stočiai Austrijoje, pristatyta pagal planą. Likusi aparatinė įranga, skirta centrinei stočiai, pristatyta į Strasbūrą 2011 m. sausio 25 d., o didžioji dalis naujos aparatinės įrangos jau pristatyta į Strasbūrą 2010 m. gruodžio 17 d. SIS II nacionalinių sistemų kūrimas 2010 m. gruodžio 22 d. Komisija išsiuntė valstybėms narėms laišką, kuriuo ji dar kartą patvirtino galutinį ir nekeičiamą sąsajos kontrolės dokumento (angl. ICD) 3.0 statusą. Ši versija yra informacinis dokumentas, su kuriuo turi būti suderintos centrinė ir nacionalinės sistemos. Siekiant pasirengti pirmiesiems oficialiems centrinės sistemos, pradėjusios veikti 2011 m. gegužės mėn., bandymams, valstybės narės buvo raginamos imtis būtinų veiksmų, susijusių su SIS II kūrimu nacionaliniu lygmeniu ir bandymų planu. Bandymai Praktiniai bandymų seminarai vyko 2011 m. sausio 11–12 d. ir juose daugiausia dėmesio buvo skiriama bandymų planui ir bandymų strategijai. Bandymų patariamoji grupė (angl. TAG) aptarė paskutinius likusius valstybių narių komentarus dėl pasiūlytos SIS II bandymų strategijos ir 2011 m. sausio 25 d. baigė savo darbą. Tuomet Komisija 2011 m. vasario 23 d galėjo pateikti SIS-VIS komitetui tvirtinti SIS II bandymų planą ir SIS II bandymų strategijos pasiūlymo dokumentą. SIS-VIS komitetas pateikė teigiamą nuomonę. Išplėstinių atitikties bandymų serijos atveju galimybė pasinaudoti aštuoniomis bandymų aplinkomis reiškia, kad valstybės narės gali atlikti bandymus keturiose grupėse, kai kiekvienoje grupėje dalyvauja ne daugiau kaip aštuonios valstybės narės. Bandymų laikotarpio pradžioje buvo susidurta su tam tikrais sunkumais vienodai paskirstant valstybes nares į grupes. Vėliau, atsižvelgiant į bendrą tvarkaraštį, pirmuosius išplėstinio atitikties bandymo neoficialius elementus pirmojoje grupėje pradėta bandyti 2011 m. balandžio 12 d., o oficialių elementų bandymai pradėti 2011 m. birželio 23 d. Šie išplėstiniai atitikties bandymai leidžia parodyti valstybėms narėms, kad jų atnaujintos nacionalinės sistemos atitinka sąsajos kontrolės dokumentą 3.0. Kitos trys grupės pradės bandymus iš eilės iki 2011 m. pabaigos. Jeigu valstybės narės nesugebės užbaigti šių bandymų laikydamosi plano, atsiranda neigiamo poveikio bendram projekto tvarkaraščiui, apie kurį pranešė Taryba 2010 m. spalio mėn., rizika. Tačiau pripažindamos šio klausimo svarbą ir ypač atsižvelgdamos į pirmosios grupės įgytą patirtį, Komisija ir SIS II darbo grupė glaudžiai bendradarbiavo užtikrindamos, kad likę laisvi intervalai būtų kuo lanksčiau panaudoti siekiant skubius pokyčius pritaikyti prie valstybių narių gebėjimo atlikti bandymus. 2.3. Pasirengimas antrojo etapo bandymui Bendro projekto valdyba (BPV) ir Komisija pradėjo rengtis antrojo etapo bandymui. Todėl galiausiai reikės parengti reikalavimų dokumento projektą, kuris sudarys per kitą ataskaitinį laikotarpį rengiamo antrojo etapo bandymo struktūros aprašo pagrindą. 2.4. Pasirengimas išsamiam bandymui Bendro projekto valdybos narių ir Tarybos darbo grupės patarėjo techniniais klausimais posėdis (SIS techninės sudėties) Šengeno klausimais įvyko Strasbūre 2011 m. vasario 8 d. Posėdyje daugiausia dėmesio buvo skiriama perėjimo teisės aktuose numatytai veiklai[1], susijusiai su išsamiu bandymu. Posėdyje išsiaiškinta, susitarta ir rasti galimi sprendimai dėl svarbių klausimų, veiksmų ir tvarkaraščių, susijusių su įvairia veikla. 2.5. Pasirengimas perėjimui Keitiklio bandymai Kad perėjimas iš SIS 1+ į SIS II būtų sėkmingas, bus įdiegta laikinoji perėjimo struktūra. Ši struktūra apims ir keitiklį, kuris sukurtas keisti duomenis dviem kryptimis – siunčiant juos iš dabartinės C.SIS į centrinę SIS II ir priešingai, ir užtikrinti, kad abi sistemos veiktų darniai, kol valstybės narės pereis iš vienos sistemos į kitą[2]. Tokia svarbi perėjimo struktūros sudedamoji dalis reikalauja išsamių bandymų. Tam, kad tai įvyktų, reikalinga SIS 1+ bandymų aplinka. Buvo planuojama, kad bus naudojama C.SIS bandymų aplinka. Tačiau 2010 m. pabaigoje Prancūzija pranešė Komisijai, kad naudoti aplinką, kurioje buvo planuojama atlikti šiuos bandymus, nebus galimybių, nes jos reikės SIS 1+ atnaujinti, o šis atnaujinimas vėluoja. Galimybės pasinaudoti SIS 1+ bandymų aplinka klausimas buvo įvardytas kaip pagrindinė SIS II bendro tvarkaraščio rizika. Siekdamos sumažinti šios rizikos neigiamą poveikį, Komisija ir Prancūzijos institucijos aptarė praktines veiklos alternatyvas, kurias būtų galima pritaikyti nustatant laisvus laiko intervalus dabartinėje aplinkoje, siekiant ją panaudoti SIS II bandymams per šiuos laisvus intervalus. Tačiau, atsižvelgiant į bandymų intensyvumą ir trukmę, tapo aišku, kad vienintelė tikra alternatyva – tai specialiai sukurta bandymų aplinka. Komisija, padedama bendro projekto valdybos, bandė rasti nenumatytų atvejų sprendimą. Atlikus šią analizę dar kartą buvo prieita prie išvados, kad vienintelė tinkama alternatyva – pirkti naują SIS 1+ bandymų aplinką (iš dabartinio SIS 1+ tiekėjo). Prancūzijos glaudus bendradarbiavimas buvo būtinas, nes Prancūzijos techniniai darbuotojai turėjo geriausias galimybes nustatyti tikslius reikalingos įrangos reikalavimus ir užtikrinti, kad šią naują bandymų aplinką būtų galima visiškai suderinti su veikiančia SIS 1+, jeigu pastaroji būtų plėtojama. Dėl šio nenumatyto atvejo sprendimo atsiras neišvengiamų padarinių biudžetui ir tvarkaraščiui. - Kalbant apie tvarkaraštį, tokiai bandymų aplinkai sukurti prireiks 19 savaičių. Šis laikas buvo priderintas prie bendro tvarkaraščio, vienu metu vykdant šią veiklą ir dabartines projekto užduotis. Terminas yra gana ilgas dėl to, kad vienintelis tiekėjas suteikė pirmenybę SIS 1+ atnaujinimui ir nesukūrė naujos grupės SIS II projektui. - Kalbant apie biudžetą, naujų bandymų sąlygų sukūrimas kainuos apie 3 mln. EUR, kurie turės būti skirti iš ES biudžeto. Ši kaina neapima einamųjų išlaidų, susijusių su sistemos naudojimu. Komisija, kovodama su šia rizika, išsikėlė du tikslus: išvengti bet kokio neigiamo poveikio SIS II bendram tvarkaraščiui ir netrukdyti Prancūzijai atlikti SIS 1+ atnaujinimo darbų. Abu tikslai buvo pasiekti, o rizikos pavojus sumažintas. Sprendimas sudaryti viešojo pirkimo sutartį su tiekėju dėl SIS 1+ aplinkos sukūrimo paskelbtas 2011 m. birželio 11 d. Viešojo pirkimo procedūros buvo užbaigtos, o rizika nuolat stebima. Nepaisant to, reikia atkreipti dėmesį į vieną labai svarbų aspektą. Net jeigu šiuo etapu neigiamas poveikis bendram tvarkaraščiui buvo sumažintas, būtina atsižvelgti į tai, kad sprendimas pirkti naują bandymų aplinką daro poveikį pagrindinės kūrimo veiklos biudžetui: ši suma nebuvo numatyta, kai Komisija teikė ataskaitą dėl bendro biudžeto ir tvarkaraščio Tarybai 2010 m. spalio mėn. Perėjimo planavimas Komisija glaudžiai bendradarbiauja su savo pagrindiniu už sistemos sukūrimą atsakingu rangovu ir su valstybių narių ekspertais, kad patikslintų išsamų perėjimo iš SIS 1+ į SIS II planą. 2011 m. vasario 23 d. SIS-VIS komitetas pareiškė teigiamą nuomonę dėl trijų svarbių dokumentų, taip skatindamas pradėti perėjimo veiklą; tai yra perėjimo į SIS II planą, bandymų strategiją ir bandymų planą. Perėjimo planas buvo sukurtas siekiant patenkinti techninius valstybių narių ekspertų poreikius, atsižvelgiant į jų palankiai vertinamą techninį požiūrį. Tačiau kadangi toks požiūris nėra visiškai suderinamas su perėjimo teisės aktais, Komisija ketina 2012 m. pradžioje pasiūlyti teisinės sistemos pakeitimus, kad suderintų teisines nuostatas su šiuo techniniu požiūriu. Siekiant užtikrinti sklandų perėjimo procesą, ypač daug dėmesio reikia skirti duomenų kokybės klausimui. Tiesą sakant, tik SIS 1+ duomenų kokybės taisykles atitinkantys duomenys gali būti perkelti į SIS II. Duomenys, kurie neatitinka SIS 1+ duomenų kokybės taisyklių, prieš pereinant į SIS II turi būti „ išvalyti “, nes negalima perkelti formos reikalavimų neatitinkančių duomenų. Techniniu požiūriu tai reiškia, kad tokie duomenys turi būti priderinti prie standarto arba ištrinti. Tarybai pirmininkaujanti Lenkija nustatė, kad antrojo 2011 m. pusmečio prioritetas – toks duomenų išvalymas. Darbo grupės susitikimuose valstybės narės iškėlė SIRENE perėjimo klausimą. Tai reiškia valstybėse narėse veikiančių SIS 1+ SIRENE biurų sistemos pakeitimą jų naujomis SIS II SIRENE sistemomis. Perėjimo teisės aktuose nustatyta, kad SIS 1+ dalyvaujančios valstybės narės atlieka funkcinius SIRENE bandymus[3]. Komisija pripažįsta Tarybos atliekamo šio darbo esminį pobūdį ir jo svarbą sėkmingam viso projekto įgyvendinimui. Komisija pritarė Tarybai pirmininkavusios Vengrijos pasiūlymui išnagrinėti klausimus, išsiaiškinti, kokius tikslus reikia pasiekti, ir ištirti teisinę padėtį. Atliekant papildomos informacijos bandymą, Komisija suteiks galimybę naudotis centrine SIS II ir jos ryšių infrastruktūra[4]. 2.6. SIS II tinklas SIS II projekte numatytas sukurti tolimojo ryšio tinklą, atitinkantį prieinamumo, saugumo, geografinės aprėpties ir paslaugų lygio reikalavimus nacionalinių ir centrinių sistemų tarpusavio ryšiui užtikrinti. SIS II pagrindiniuose teisės aktuose aprašyta ryšių infrastruktūra, skirta SIS II duomenims ir keitimuisi duomenimis tarp SIRENE biurų[5]. Per ataskaitinį laikotarpį valstybės narės informavo Komisiją apie SIS II SIRENE pašto tolesnio perdavimo techninių specifikacijų, būtinų tam, kad duomenys, kuriais keičiasi biurai, būtų persiunčiami ir perduodami teisingai, patvirtinimą. Vėliau Komisija pradėjo pirkimo procedūras. 2.7. Operacijų valdymas Remdamasi bendrais Tarybos ir Europos Parlamento pareiškimais patvirtinant SIS II ir VIS teisės aktus, 2009 m. birželio mėn. Komisija pasiūlė sukurti didelės apimties IT sistemų laisvės, saugumo ir teisingumo erdvėje operacijų valdymo agentūrą. Reglamentas, kuriuo įsteigiama agentūra, priimtas 2011 m. spalio 26 d. Nuo 2012 m. gruodžio 1 d. agentūra pradės vykdyti su sistemų operacijų valdymu susijusias pareigas. Pagrindinis agentūros tikslas bus vykdyti užduotis, susijusias su SIS II (pradėjus jai veikti), VIS ir EURODAC operacijų valdymu. Ateityje agentūrai taip pat galėtų būti patikėtos kitos didelės apimties IT sistemos, jeigu tai būtų nustatyta atitinkamuose teisėkūros dokumentuose. 2.8. Saugumas Su tinklo saugumu susijęs praktinis seminaras įvyko 2011 m. sausio 17–18 d. Bratislavoje. Praktiniame seminare aptarti sTESTA tinklų aptarnavimo organizacijos (SOC – saugumo operacijų centras, kurį valdo bendrovių HP ir Orange Business Services konsorciumas) galimybės pasinaudoti SIS II duomenimis klausimai. Užbaigus praktinį seminarą ir Komisijai pateikus pasiūlymą SIS-VIS komitete 2011 m. sausio 26 d., Komisija pradėjo tyrimą dėl šifravimo sluoksnio suformavimo ant SIS II tinklo sluoksnio. Valstybėms narėms pasiūlyta pateikti pastabas dėl tyrimo užduočių ir gauta keletas naudingų pasiūlymų. Tyrimo dėl papildomo SIS II tinklo saugumo rezultatai pateikti SIS-VIS komitetui 2011 m. gegužės 25 d. Nustatytas vienas sprendimo būdas, atitinkantis visus reikalavimus. Kitas žingsnis – atlikti bandomąjį tyrimą, kuriame turės dalyvauti trys savanorės valstybės narės. Vokietija ir Austrija jau pareiškė norą savanoriškai dalyvauti šiame tyrime. 3. VALDYMAS 3.1. FINAN sinis poveikis Iki ataskaitinio laikotarpio pabaigos Komisijos bendri biudžeto SIS II projekto įsipareigojimai nuo 2002 m. sudaro 135 146 000 EUR. Sudarytos sutartys dėl techninių galimybių studijų atlikimo, centrinės SIS II sukūrimo, aptarnavimo ir kokybės užtikrinimo, SIS II tinklo, pasirengimo operacijų valdymui Strasbūre, saugumo, pasirengimo biometrinių duomenų srityje, ryšių ir ekspertų komandiruočių išlaidų. Iš šios sumos 72 661 169 EUR faktiškai išmokėti nuo 2002 m. iki 2011 m. birželio mėn. pabaigos. Daugiausia išlaidų skirta kūrimui (34 867 228 EUR), tinklui (21 520 620 EUR), aptarnavimui ir kokybės užtikrinimui (8 592 178 EUR) bei pasirengimui operacijų valdymui Strasbūre (6 236 058 EUR). Biudžeto vykdymas | 2002 m. – 2011 m. birželio mėn. | 2011 m. sausio–birželio mėn. | EUR | Įsipareigojimai | Mokėjimai | Įsipareigojimai | Mokėjimai | Kūrimas | 80 458 863 | 34 867 228 | 81 407 | 1 431 933 | Aptarnavimas ir kokybės užtikrinimas | 11 068 521 | 8 592 178 | 1 081 180 | 467 791 | Tinklas | 32 375 954 | 21 520 620 | 0 | 1 149 233 | Pasirengimas operacijų valdymui | 7 675 715 | 6 236 058 | 207 500 | 1 398 107 | Saugumas | 1 354 283 | 217 712 | 479 568 | 0 | Tyrimai ir (arba) konsultacijos | 961 131 | 942 261 | 20 650 | 20 650 | Informacijos kampanija | 33 373 | 33 373 | 0 | 0 | Ekspertų komandiruočių išlaidos | 1 203 286 | 236 866 | 0 | 40 745 | Kita | 14 874 | 14 874 | 0 | 0 | IŠ VISO: | 135 146 000 | 72 661 169 | 1 870 304 | 4 508 459 | Užbaigus 2011 m. biudžetinę procedūrą, trečdalis ES biudžeto įsipareigojimų ir mokėjimų asignavimų, skirtų SIS II, buvo perkelti į rezervą. Tai sudarė 10 mln. EUR įsipareigojimų asignavimų ir 6 642 473 EUR mokėjimų asignavimų. Šios lėšos galėjo būti naudojamos atsižvelgiant į biudžeto valdymo institucijai Komisijos pateiktą išsamią informaciją apie SIS II tvarkaraštį, įskaitant reikalingas technines priemones, išlaidas, atsakomybę už kiekvieną priemonę ir galimybę išsamiai susipažinti su sutartimi, sudaryta su SIS II sistemos kūrimo paslaugų teikėju. Be Europos Parlamentui paskutinio ataskaitinio laikotarpio pabaigoje pateiktos informacijos, papildoma rašytinė informacija šiais klausimais nusiųsta 2011 m. sausio, gegužės ir birželio mėn., o Europos Parlamento narių techniniai susitikimai surengti 2011 m. sausio 12 d. ir 2011 m. gegužės 31 d., siekiant atsakyti į konkrečius klausimus ir pateikti naujausią informaciją apie projekto pažangą. 2011 m. birželio 14 d. vykusiame Biudžeto komiteto posėdyje buvo nuspręsta rezervą panaudoti. Atsižvelgdama į didėjantį susirūpinimą dėl poreikio skirti didesnį finansavimą SIS II kūrimui nacionaliniu lygmeniu, išreikštą 2010 m. pabaigoje, Komisija išnagrinėjo valstybėms narėms 2010 m. pabaigoje nusiųsto klausimyno rezultatus, siekdama nustatyti jų atitinkamus nacionalinius poreikius ir kuo labiau juos suderinti su Europos išorės sienų fondui (ISF) skirtomis lėšomis. Šiuo metu vyksta diskusijos dėl galimybių suteikti papildomų išteklių. 3.2. Projekto valdymas 3.2.1. Bendro projekto valdyba (BPV) 2010 m. birželio 3 d. priimtais iš dalies pakeistais perėjimo teisės aktais Bendro projekto valdybai suteiktas oficialus patariamojo SIS II projektui paramą teikiančio organo, kuris padeda užtikrinti centrinio ir nacionalinių SIS II projektų nuoseklumą, statusas.[6] Valdyba neturi nei sprendimų priėmimo galių, nei įgaliojimų atstovauti Komisijai ar valstybėms narėms. Bendro projekto valdybai įgaliojimai suteikti po to, kai atsakingo Komisijos generalinio direktorato generalinis direktorius ir valstybės narės 2011 m. kovo 23 d. SIS-VIS komiteto posėdyje pateikė palankią nuomonę. Per šį ataskaitinį laikotarpį Bendro projekto valdyba posėdžiavo 21 kartą. 3.2.2. SIS-VIS komitetas (SIS II) Kuriant SIS II Komisijai padeda SIS-VIS komitetas. 2011 m. sausio–birželio mėn. įvyko penki SIS-VIS komiteto posėdžiai, kuriuose svarstyti SIS II techniniai klausimai. Kaip pranešta, buvo susitarta keliais svarbiais klausimais dėl perėjimo, bandymų ir Bendro projekto valdybos darbo tvarkos taisyklių. Be reguliariai rengiamų SIS-VIS komiteto posėdžių, vyksta komiteto darbo grupių posėdžiai ir praktiniai seminarai, kuriuose dalyvauja valstybių narių ekspertai ir kuriuose aptariami išsamūs techniniai klausimai. Paprastai šiuose posėdžiuose sprendžiami su konkrečiomis projekto užduotimis susiję klausimai: - Bandymų patariamoji grupė (angl. TAG) SIS-VIS komitetui teikia nuomonę dėl bandymų organizavimo, atlikimo ir rezultatų aiškinimo. Per ataskaitinį laikotarpį surengta 18 šios grupės posėdžių. - Keitinių valdymo komitetas (angl. CMB) konsultuoja problemų, apie kurias pranešta, klasifikavimo, kvalifikavimo ir jų sprendimo galimo poveikio klausimais. Dėl didelio darbo krūvio dedant pastangas susitarti dėl centrinės sistemos atnaujintų techninių specifikacijų 2010 m. ir po to nustatant reikalavimus, ataskaitiniu laikotarpiu neįvyko nė vieno oficialaus šios darbo grupės, kuri taip pat teikia ataskaitas SIS-VIS komitetui, posėdžio. - Per šį laikotarpį surengti trys perėjimo į SIS II praktiniai seminarai (posėdžiai), kurių tikslas – konsultuoti SIS-VIS komitetą ir tęsti veiklą šioje itin svarbioje srityje. 3.2.3. Planavimas ir koordinavimas nacionaliniu lygmeniu Darbo grupės, kurią sudaro valstybių narių nacionalinių projektų vadovai (angl. NPM) užduotis – teikti konsultacijas Komisijos projekto grupei. Nacionalinių projektų vadovų posėdžių tikslas – spręsti išsamaus planavimo, rizikos ir veiklos, vykdomos tiek centrinio, tiek nacionalinių projektų lygmenimis, klausimus. Šiuo ataskaitiniu laikotarpiu surengti penki nacionalinių projektų vadovų posėdžiai. 3.2.4. Taryba Per posėdžius Taryboje vyravo teigiama atmosfera. Atsižvelgdama į Tarybos išvadas ir į visų projekto šalių pageidavimą išlaikyti visišką skaidrumą, Komisija reguliariai informuoja Tarybą apie bendro SIS II tvarkaraščio įgyvendinimą ir su centriniu projektu susijusias išlaidas. Komisija dalyvauja Tarybos parengiamųjų organų, atsakingų už Šengeno informacinę sistemą, posėdžiuose ir kiekviename Ministrų Tarybos posėdyje, į kurio darbotvarkę įtraukta SIS II. Komisija pateikė ataskaitas dėl dabartinės su SIS II projektu susijusios padėties ir numatė tolesnius veiksmus. Komisija su projektu susijusį darbą nacionaliniu lygmeniu dirbantiems kolegoms kiekvieną savaitę išplatina trumpą ataskaitą, kurioje pateikiama techninių pokyčių santrauka. 3.2.5. Europos Parlamentas Komisija toliau informuoja Europos Parlamentą apie dabartinę SIS II projekto padėtį, pateikdama patikimus, įrodomus naujausius faktus ir duomenis. Be to, kad Komisija įgyvendina ataskaitų teikimo pareigas, nustatytas SIS II teisės aktuose[7], ji pateikė Europos Parlamentui papildomą informaciją finansiniais, sutarčių ir tvarkaraščio klausimais ir apie projekto pažangą atsižvelgiant į SIS II rezervo asignavimų panaudojimą 2011 m. (žr. 3.2.1 punktą). Atnaujinta informacija apie dabartinę SIS II projekto padėtį taip pat pateikta Piliečių laisvių, teisingumo ir vidaus reikalų (LIBE) komitetui. Galiausiai Komisija atsakė į du Europos Parlamento užduotus su SIS susijusius klausimus. 4. KITO ATASKAITINIO LAIKOTARPIO PRIORITETAI Per kitą ataskaitinį laikotarpį veikla bus vykdoma trijose pagrindinėse srityse: - bandymų ciklų ir klaidų taisymo (angl. bug fixing ) srityse, siekiant pasirengti antrojo etapo bandymui ir išsamiam bandymui 2012 m.; - toliau bus tęsiamas darbas saugumo klausimais, kurį atlikus per antrąjį ir trečiąjį 2012 m. ketvirčius bus atliekamas saugumo auditas; - keitiklio bandymų srityje, numatant pirmąjį perėjimo iš SIS 1+ į SIS II bandymą per antrąjį 2012 m. ketvirtį, bendrą bandymą per antrąjį ir trečiąjį 2012 m. ketvirčius ir realiu laiku gaunamų duomenų perkėlimą į SIS II prieš pradedant jai veikti 2013 m. 5. IšVADOS Šiuo ataskaitiniu laikotarpiu neišvengta incidentų. Tačiau iš esmės dėl pagrindinių veikėjų bendradarbiavimo ir atviros ES institucijų komunikacijos didelė rizika ir problemos buvo anksti nustatytos ir sumažintas jų neigiamas poveikis arba imtasi korekcinių veiksmų. Per antrąjį 2011 m. pusmetį atliekami intensyvūs bandymai tarp valstybių narių ir centrinės sistemos sudarys galimybes atlikti daugybę svarbių bandymų 2012 m. – antrojo etapo bandymą ir išsamų bandymą. Galimybė laikytis bendro projekto tvarkaraščio taip pat labai priklauso nuo sėkmingos intensyvių bandymų 2011 m. baigties. Taip pat bus dirbama siekiant užtikrinti, kad sistema atitiktų saugumo audito, kuris taip pat turės būti atliktas 2012 m., reikalavimus. Galiausiai pasirengimas perėjimui iš SIS 1+ į SIS II bus tęsiamas atliekant intensyvius keitiklio bandymus, kurie turėtų prisidėti prie to, kad visas procesas vyktų užtikrinant reikiamą patikimumo lygį. I priedas SIS-VIS komiteto (SIS II) ir darbo grupės posėdžiai Ataskaitiniu laikotarpiu vykę posėdžiai 2011 M. SAUSIO MĖN. | 12, 19, 25 d. | SIS II bendro projekto valdyba | 18 d. | Perėjimo į SIS II praktinis seminaras | 26 d. | SIS II nacionalinių projektų vadovų posėdis | 26 d. | SIS-VIS komitetas (SIS II techninės sudėties posėdis) | 11 d. | SIS II bandymų strategijos praktinis seminaras | 4, 18, 25 d. | SIS II bandymų patariamosios grupės posėdis (Bandymų patariamoji grupė) | 2011 M. VASARIO MĖN. | 2, 9, 22 d. | SIS II bendro projekto valdyba | 23 d. | SIS II nacionalinių projektų vadovų posėdis | 23 d. | SIS-VIS komitetas (SIS II techninės sudėties posėdis) | 1, 15, 22 d. | SIS II bandymų patariamosios grupės posėdis (Bandymų patariamoji grupė) | 2011 M. KOVO MĖN. | 2, 9, 16, 22, 30 d. | SIS II bendro projekto valdyba | 23 d | SIS-VIS komitetas (SIS II techninės sudėties posėdis) | 23 d. | SIS II nacionalinių projektų vadovų posėdis | 29 d. | SIS II bandymų patariamosios grupės posėdis (Bandymų patariamoji grupė) | 22 d. | SIS II (išplėstinio) atitikties bandymo aprašo praktinis seminaras | 24 d. | Perėjimo į SIS II praktinis seminaras | 2011 M. BALANDŽIO MĖN. | 6, 13, 27 d. | SIS II bendro projekto valdyba | 5, 12, 19, 26 d. | SIS II bandymų patariamosios grupės posėdis (Bandymų patariamoji grupė) | 2011 M. GEGUŽĖS MĖN. | 10, 18, 24 d. | SIS II bendro projekto valdyba | 25 d. | SIS-VIS komitetas (SIS II techninės sudėties posėdis) | 25 d. | SIS II nacionalinių projektų vadovų posėdis | 17 d. | Perėjimo į SIS II posėdis | 12, 17, 24, 31 d. | SIS II bandymų patariamosios grupės posėdis (Bandymų patariamoji grupė) | 2011 M. BIRŽELIO MĖN. | 1, 8, 15, 28 d. | SIS II bendro projekto valdyba | 23 d. | SIS II CTE praktinis seminaras | 29 d. | SIS-VIS komitetas (SIS II techninės sudėties posėdis) | 29 d. | SIS II nacionalinių projektų vadovų posėdis | 7, 14, 21 d. | SIS II bandymų patariamosios grupės posėdis (Bandymų patariamoji grupė) | SIS-VIS komiteto (SIS II) ir darbo grupės posėdžiai b) Preliminariai suplanuoti kito ataskaitinio laikotarpio posėdžiai 2011 M. LIEPOS MĖN. | 6, 12, 19, 27 d. | SIS II bendro projekto valdyba | 20 d. | SIS-VIS komitetas (SIS II techninės sudėties posėdis) | 20 d. | SIS II nacionalinių projektų vadovų posėdis | 5, 12, 19, 26 d. | SIS II bandymų patariamosios grupės posėdis (Bandymų patariamoji grupė) | 14 d. | SIS II M2 pasirengimo bandymui posėdis | 2011 M. RUGPJŪČIO MĖN. | 10, 23 d. | SIS II bendro projekto valdyba | 2, 9, 16, 23, 30 d. | SIS II bandymų patariamosios grupės posėdis (Bandymų patariamoji grupė) | 2011 M. RUGSĖJO MĖN. | 7, 14, 21, 28 d. | SIS II bendro projekto valdyba | 21 d. | SIS-VIS komitetas (SIS II techninės sudėties posėdis) | 21 d. | SIS II nacionalinių projektų vadovų posėdis | 6, 13, 20, 27 d. | SIS II bandymų patariamosios grupės posėdis (Bandymų patariamoji grupė) | 2011 M. SPALIO MĖN. | 5, 19, 26 d. | SIS II bendro projekto valdyba | 24 d. | SIS-VIS komitetas (SIS II techninės sudėties posėdis) | 24 d. | SIS II nacionalinių projektų vadovų posėdis | 4, 11, 18, 25 d. | SIS II bandymų patariamosios grupės posėdis (Bandymų patariamoji grupė) | 2011 M. LAPKRIČIO MĖN. | 9, 16, 23 d. | SIS II bendro projekto valdyba | 23 d. | SIS-VIS komitetas (SIS II techninės sudėties posėdis) | 23 d. | SIS II nacionalinių projektų vadovų posėdis | 8, 15, 22, 29 d. | SIS II bandymų patariamosios grupės posėdis (Bandymų patariamoji grupė) | 2011 M. GRUODŽIO MĖN. | 7, 14, 21 d. | SIS II bendro projekto valdyba | 21 d. | SIS-VIS komitetas (SIS II techninės sudėties posėdis) | 21 d. | SIS II nacionalinių projektų vadovų posėdis | 6, 13, 20 d. | SIS II bandymų patariamosios grupės posėdis (Bandymų patariamoji grupė) | [pic][pic][pic] [1] 2008 m. spalio 24 d. Tarybos reglamentas (EB) Nr. 1104/2008 dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II) (OL L 299, 2008 11 8, p. 1) ir 2008 m. spalio 24 d. Tarybos sprendimas 2008/839/TVR dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II) (OL L 299, 2008 11 8, p. 43). [2] Reglamento (EB) Nr. 1104/2008 ir Sprendimo 2008/839/TVR bendro 10 straipsnio 3 dalis. [3] Reglamento (EB) Nr. 1104/2008 ir Sprendimo 2008/839/TVR bendro 9 straipsnio 1 dalis. [4] Reglamento (EB) Nr. 1104/2008 ir Sprendimo 2008/839/TVR bendro 9 straipsnio 2 dalis. [5] 2006 m. gruodžio 20 d. Europos Parlamento ir Tarybos reglamento (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo (OL L 381, 2006 12 28, p. 4) ir 2007 m. birželio 12 d. Tarybos sprendimas 2007/533/TVR dėl antrosios kartos Šengeno informacinės sistemos (SIS II) sukūrimo, veikimo ir naudojimo (OL L 205, 2007 8 7, p. 63) bendras 4 straipsnis. [6] 2010 m. birželio 3 d. Tarybos reglamentas (ES) Nr. 541/2010, kuriuo iš dalies keičiamas Reglamentas (EB) Nr. 1104/2008 dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II) (OL L 155, 2010 6 22, p. 19) ir 2010 m. birželio 3 d. Tarybos reglamentas (ES) Nr. 542/2010, kuriuo iš dalies keičiamas Sprendimas 2008/839/TVR dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II) (OL L 155, 2010 6 22, p. 23), kuriuo į perėjimo teisės aktus įtraukiamas 17a straipsnis. [7] Tarybos reglamento (EB) Nr. 1104/2008 ir Tarybos sprendimo 2008/839/TVR dėl perėjimo iš Šengeno informacinės sistemos (SIS 1+) į SIS II bendras 18 straipsnis.